Patrum praecedentium auctoritas nos ammonet et hortatur quaeque digna memoria, ne perpetua obliuione deleantur, tam praesentibus quam futuris interpretatione scripturae commendare. Ea propter, in nomine sanctae et indiuiduae Trinitatis, uniuersis ad quorum conspectum cartula praesens peruenerit, significare proposuimus quum Gauterius clericus dimisit et penitus sine spe recuperationis tradidit in manus canonicorum ecclesiae sancti Symphoriani quicquid habebat uel in futurum se habiturum sperabat in ecclesia uel de ecclesia Dracei in oblationibus, in decimis, in pratis et generaliter in uniuersis quaecumque ad ius ecclesiae pertinent; dimisit, inquam, ea conditione ut ecclesia sancti Symphoriani libere et absque ulla contradictione in perpetuum ea quae praefati sumus teneat. Acta autem sunt haec in claustro sancti Nazarii in presentia Seuini decani, Bertranni cantoris, Girardi de Scutiniaco, Umberti de Buxolio, Achardi, Salonis, Ugonis, Seuini, Veranni, et praeterea in capitulo sancti Symphoriani praesente domno Erueo Vngiacensi abbate, Ioanne priore sanctae Margaritae et Ioanne priore sancti Symphoriani et toto pene conuentu.